Diari Oficial de la Generalitat Valenciana


Sumari del DOGV 4910, del 24-12-2004 (2004/12042)

RESOLUCIÓ de 14 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4910

Data del DOGV
:   24-12-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/12354


Data del document
:   14-12-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Confederació Hidrogràfica
    * Servici Valencià d'Ocupació i Formació
    * sanejament
    * cooperació administrativa
    * administració central

RESOLUCIÓ de 14 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2004. [2004/12966]
  
Subscrit, després de la tramitació prèvia reglamentària, entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, el 4 de novembre de 2004, un Conveni de col·laboració per a l'execució de treballs inclosos en el Programa d'Actuacions Mediambientals (PAMER) per a l'exercici 2004, i en compliment del que establixen els articles 8.2 i 15.3 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0952/2004, i que figura com a annex d'esta resolució.
  
València, 14 de desembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2004.
  
València, 4 de novembre de 2004.
  
REUNITS
  
D'una part, el conseller d'Economia, Hisenda i Ocupació, senyor Gerardo Camps Devesa, nomenat conseller per Decret 5/2003, de 20 de juny, del president de la Generalitat Valenciana (DOGV de 21 de juny), a qui se li va assignar la titularitat de la Conselleria d'Economia, Hisenda i Ocupació per Decret 6/2003, de 21 de juny, del president de la Generalitat Valenciana (DOGV de 23 de juny), en representació del Servici Valencià d'Ocupació i Formació (SERVEF), sobre la base de les facultats conferides pel Reglament del SERVEF aprovat per Decret 41/2001, de 27 de febrer de 2001 i autoritzat per Acord de data 29 d'octubre de 2004, de Govern Valencià.
  
I d'una altra, el senyor Juan José Moragues Terrades, president de la Confederació Hidrogràfica del Xúquer, nomenat per Reial Decret 1.250/2004, de 14 de maig de 2004, del Consell de Ministres (BOE de 15 de maig), en virtut de les facultats que li conferix l'article 30 del Reial Decret Legislatiu 1/2001, de 20 de juliol, pel qual s'aprova el Text Refós de la Llei d'Aigües.
  
Ambdues parts, en l'exercici dels seus respectius càrrecs i en la representació que tenen, es reconeixen recíprocament capacitat i competència per a formalitzar el present Conveni, i
  
MANIFESTEN
  
Que sobre la base de les diferents competències atribuïdes a cadascun dels organismes que subscriuen el present Conveni, el Servici Valencià d'Ocupació i Formació de la Generalitat Valenciana (SERVEF), organisme autònom adscrit a la Conselleria d'Economia, Hisenda i Ocupació creada per Llei 3/2000, de 17 d'abril, de la Generalitat Valenciana, i a què se li atribuïxen, entre altres, les funcions adreçades a l'impuls i l'execució de la política de la Generalitat Valenciana en matèria de polítiques actives d'ocupació, subministra els fons per al Programa d'Actuacions Mediambientals (PAMER), establit mitjançant l'Ordre de 30 de desembre de 2003, publicada en el DOGV núm. 4.686, de 6 de febrer de 2004, i que, en execució d'aquell, estan previstes, entre altres, actuacions a llits i a barrancs que constituïxen Domini Públic Hidràulic, la qual cosa, atés el fi pretés, comporta que la Confederació Hidrogràfica del Xúquer, que té com a funció especifica la política d'aigües i de llits, aporte una especial col·laboració en el desenvolupament dels treballs pertinents, tant de caràcter tècnic com instrumental mecànic que pot disposar.
  
Per la seua banda, la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, en l'article 15, establix que la realització d'activitats de caràcter material, tècnic o de servicis de la competència dels òrgans administratius, podrà ser encomanada a uns altres òrgans de la mateixa o de distinta administració per raons d'eficàcia o quan no es posseïsquen els mitjans tècnics idonis per a ser acomplits. Segons el citat precepte, la comanda de gestió entre òrgans administratius pertanyents a distintes administracions públiques haurà de formalitzar-se mitjançant el corresponent conveni entre elles.
  
En conseqüència, ambdues parts
  
ACORDEN
  
Primera
  
El Servici Valencià d'Ocupació i Formació (SERVEF) encomana la direcció tècnica dels treballs del PAMER a la Confederació Hidrogràfica del Xúquer, a través de la seua Comissaria d'Aigües, quan els dits treballs es realitzen a llits de rius i barrancs dins de la seua circumscripció territorial. Per a això, el comissari d'Aigües designarà els tècnics de l'Àrea de Gestió del Domini Públic Hidràulic encarregats de la direcció i l'avaluació dels treballs previstos en el present Conveni, així com el personal auxiliar que considere convenient.
  
La Comissaria d'Aigües informarà el Servici Valencià d'Ocupació i Formació (SERVEF), d'ofici o a instància d'aquesta, de les qüestions relacionades amb les actuacions en els diferents llits que considere d'interés per a major eficàcia dels treballs derivats del Programa d'Actuacions Mediambientals (PAMER).
  
Segona
  
La Confederació Hidrogràfica del Xúquer, a més, col·labora amb l'aportació d'instrumental mecànic disponible per a aquestes tasques de neteja de llits, i amb els mitjans auxiliars, maquinària i combustible que siguen necessaris, a càrrec de fons propis del citat organisme, fins a la quantitat de noranta mil cent cinquanta euros (90.150 euros).
  
Tercera
  
La maquinària i els mitjans auxiliars inventariables es posaran a disposició dels ajuntaments interessats, adjudicataris del Programa. Serà obligació dels citats ajuntaments el reintegrament d'aquells, a l'acabament dels treballs objecte de l'adjudicació, a la Confederació Hidrogràfica del Xúquer.
  
Quarta
  
Una vegada finalitzats els treballs, es redactarà un informe pel tècnic encarregat, amb el vistiplau del cap d'Àrea de Gestió del Domini Públic Hidràulic i es remetrà al Servici Valencià d'Ocupació i Formació (SERVEF).
  
Cinquena
  
Les qüestions que es plantegen en el desenvolupament de la gestió del Programa d'Actuacions Mediambientals (PAMER) seran resoltes, en l'àmbit de les seues respectives competències, per cada una de les parts que firmen el present Conveni, sense perjuí d'actuar coordinadament. Per a això, podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.
  
Sisena
  
El present Conveni autoritza per a realitzar les neteges de llits, marges i riberes de rius i trams inferiors de barrancs que estiguen compresos en l'àmbit d'actuació d'aquell. Correspon al director tècnic dels treballs l'adequació d'aquestos a la millora de les característiques hidràuliques dels llits.
  
Setena
  
El termini de vigència del present Conveni serà el corresponent a la duració temporal del PAMER, o siga, fins al 31 de desembre de 2004, excepte denúncia de qualsevol de les parts, que haurà de ser comunicada a l'altra amb una antelació mínima de 15 dies respecte de la data en què es desitge deixar sense efecte el que es convé.
  
I perquè conste als efectes oportuns en prova de conformitat, firmen els compareixents el present Conveni, al lloc i en la data indicats més amunt
  
En representació del SERVEF, el conseller d'Economia, Hisenda i Ocupació: Gerardo Camps Devesa.
  
El president de la Confederació Hidrogràfica del Xúquer: Juan José Moragues Terrades.